Henricus, Dei gratia Autissiod. episcopus, omnibus presentes litteras inspecturis, in Domino salutem. Noverint universi quod Alexander et Johannes, frater ejus, filii defuncti Leterici, militis de Vincellis, in nostra presentia constituti, quittaverunt in perpetuum fratribus Escharleiarum quicquid habebant in molendinis predictorum fratrum, sitis juxta Vincellas, videlicet in bochello et piscatoria; in aquis, in aquarum decursibus, et in omnibus aliis que sibi in dictis molendinis jure hereditario vendicabant. Promiserunt etiam, per fidem corporalem prestitam quod nunquam de cetero in dictis molendinis vel in supradictis eorum pertinenciis aliquid peterent vel reclamarent, ratione sexte partis quam ipsi et sorores ipsorum in ipsis molendinis habebant, et quod partem illam quam dictis fratribus quittaverunt eis bono fide garantizarent. Dicti autem fratres tenentur, singulis annis, reddere dictis domicellis Alexandro et Johannis et heredibus eorum, in crastino Beati-Nicholai hyemalis, in domo dictorum fratrum de Salicibus, juxta Escolivas, quinque sextaria et plenam minam bladi de tali blado qualem dicta molendina lucrabuntur, scilicet, Alexandro sex bichetos frumenti et sex-decim bichetos molture, et Johanni similiter fratri et sex bichetos frumenti et sex-decim bichetos molture. Supradicti, vero, domicelli penitus quittaverunt omnes conventiones quas habebant cum fratribus Reigniaci in supradictis molendinis. Si autem postea contingeret predicta molendina destrui, non minus propter hoc tenerentur dicti fratres ad dictam pensionem, nec pro ipsa pensione cogerentur denuo ipsa molendina reedificare. Quod ut ratum et firmum permaneat in futurum, presentem paginam, ad peticionem partium, sigilli nostri munimine fecimus roborari. Actum, anno Domini Mº CCº XXº IIIº, mense decembri.